Mark Twain, po prowdzie "Samuel Langhorne Clemens" (ur. 30 listopada 1835 we ôsadzie Florida, Monroe, stan Missouri, zm. 21 kwietnia 1910 we Redding, stan Connecticut) – amerykański pisoř pochodzynio škockigo, satyryk, hōmorysta, wolnōmulař. Wygetarianin. Mark Twain bōu jydnym s piyršych wielgich prozaikōw Stanōw Zjydnočōnych. Jygo charakterystyčny styl miou dužy ajnflus na kštoutowaniy sie stylu coukej literatury amerykańskij. Wiynkšy rozgos přiniosuo mu ôpowiadaniy "The Celebrated Jumping Frog of Calaveras County" (1865, "Uo suownyj skačōncyj žabie s Calaveras"). W zwiōnzku s tym sukcesym we 1867 roku Twain zostou zaangažowany kej reporter i korespōndynt při grupie amerykańskych turystōw ôdbywajōncych rajza do Ojropy na pokuadzie statku "Miasto Kwakrōw". Jygo udziou we wyprawie, kera ôdwiydziua niymal wšyjstke nojwažnijše historyčniy miejsca Starygo Kōntynyntu, spōnsorowany bōu bez cajtngi "Alta California" a "New York Tribune". Twain ôpisou podrōž we ksiōnžce "Prostačkowie za granicōm" ("The Innocents Abroad", 1869), kera zyskoua dužy rozguos a stoua sie nojbardzij počytnōm ksiōnžkōm we Americe po "Chaupie unkla Toma". Nojbardzij znōnymi utworōma Twaina sōm te, kere wešuy we skuod "Eposu řyki Missisipi", napisane we ôkresie 1876-1882, a wiync "Přigody Tomka Sawyera" ("The Adventures of Tom Sawyer", 1876) a "Přigody Huckleberry Finna" ("The Adventures of Huckelberry Finn", 1884), kere šybko znolazuy sie we uōgōlnoświatowym kanōniy literatury modziežowyj, a ôdbiygajōnce ôd nich charakterym, autobiōgrafične "Žycie na Missisipi". Twain realistyčniy předstawio we tych dzieuach ôbroz Ameriki drōgij pouowy XIX wieku. Dwa utwory - "Krōlewič a fechtoř" ("The Prince and the Pauper", 1882) a "Jankes na dwoře krōla Artura" ("A Connecticut Yankee In King Arthurs Court", 1889) – rozgrywajōm sie we Angliji. Piyršy to historyčno powieść do modziežy, ô zamianiy rōl bliźniačo podobnych chopcōw s přeciwstawnych biygōnōw drabiny spouečnyj. Drōgo powieść to satyra na zakořyńōne mity ojropejskij poezyji średniowiečnyj a podwaliny ustroju spouečnygo krajōw zachodnij Ojropy. Twain škryflou tyž - zwašča po 1897 roku - coroz wiyncyj mouych form, we kerych ôstro krytykowou amerikańsko řečywistość. Wytykou Amerikonōm rasizm, zapyndy imperialistyčne, hipokryzyjo, wyśmiewou gupota patriarchalnyj edukacyji, dezynwoltura dziynnikaři, skorōmpowaniy wuadz. Stou sie wrynč autorym niywygodnym, tym barzij, aže ôstře jygo artykuōw i ôpowiastek čynsto skerowane bōuo přeciw kōnkretnym ôsobōm. S tygo ôstatniygo ôkresu pochodzōm satyry antymieščańske, take kej "Čowiek, kery zdymoralizowou Hadleyburg" ("The Man Who Corrupted Hadleyburg", 1899) abo "Tajymničy přibyš" ("The Mysterious Stranger", 1916). W 1904 Twain zařuciu Teodorowi Rooseweltowi, aže wygrou wybory skutkym překupstwa.